‘तद्भव’ पत्रिका के ताजा अंक में पी.सी.जोशी का लेख है ‘विस्थापन की पीड़ा’। ज्योति बसु के साथ उनके संस्मरणों पर आधारित लेख। ज्योति बसु से श्री जोशी की मुलाकात कोलकाता में 55 साल पहले 1955 में हुई थी जब वे उनके चुनाव क्षेत्र बारानगर में स्थित प्रोफेसर चिन्मोहन महालनोबीस के प्रतिष्ठित संस्थान इंडियन स्टेटिस्टिकल इंस्टीट्यूट (आईएसआई) में काम करने के लिये आये थे। जोशीजी भारी दुविधा में थे। उनके अग्रज कामरेड, कम्युनिस्ट पार्टी के वरिष्ठ नेता पी.सी.जोशी चाहते थे कि वे अकादमिक जीवन को अपनाने के बजाय राजनीतिक पूरावक्ती कार्यकर्ता का जीवन चुनें और उत्तर प्रदेश की धरती को न छोडें। दूसरी ओर, बौद्धिक क्षेत्र के गुरु प्रो.राधाकमल मुकर्जी और प्रो. धुर्जुटि प्रसाद मुकर्जी ने स्वतंत्र बौद्धिक कर्म की अहमियत के बारे में जो संस्कार दिये थे, वे जोशी जी को अकादमिक दुनिया की ओर आकर्षित कर रहे थे। जोशीजी जब कोलकाता के लिये रवाना हो रहे थे तब उनके अग्रज कामरेड जोशी ने उन्हें कहा कि ऐसी स्थिति में वे ‘इस कटु सत्य को मान लें कि वे कानपुर के मजदूरों के या अल्मोड़ा के किसानों के बीच होलटाइमर के रूप में काम करने का उनका प्रस्ताव ठुकरा कर जो रास्ता अपना रहे हैं वह जनसेवा की हार्ड लाइफ (कठिन जिन्दगी) के स्थान पर मघ्यवर्गीय ‘साफ्ट लाइफ’ (आराम की जिन्दगी) चुनने का रास्ता है जिस रास्ते पर चल कर हमारे सामने ही अनके युवा अपने सच्चे कत्र्तव्य पथ से भटकने लगे हैं और आप भी उन्हीं का अनुगामी बन रहे हैं।’ दूसरी ओर, कोलकाता आने पर प्रो.महालनोबिस ने कामरेड जोशी की आशंकाओं के जवाब में उनसे कहा कि उनके अग्रज का यह सोचना गलत है कि अकादमिक जीवन ‘साफ्ट लाइफ’ है, बल्कि हर मामले में पार्टी नेताओं का मूंह जोहने वाले, अपने स्वतंत्र सोच की तकलीफ से बचने वाले पार्टी एक्टिविस्टों का जीवन कहीं ज्यादा साफ्ट कहलायेगा। प्रो.महालनोबिस ने उनसे यह भी कहा कि पार्टी के सर्वोच्च नेता रहे व्यक्ति की असहमति के बावजूद बौद्धिक कर्म में प्रवेश करने का निर्णय लेकर उन्होंने जो नैतिक साहस, मनोबल और वैचारिक स्वतंत्रता का परिचय दिया है, वह उनके भविष्य का शुभ संकेत है।